बूढ़ - पुरैनिञा कहै छलथि,
ओ बड़का छल जे भूकम्प ।
 छओ महीना धरि थीर ने धरती,
रहि - रहि होइ छल कम्प । ।
 हम अबोध, ओहि समय युवा जे,
मारए छलाह ठहक्का ।
 मैञा - बाबा छथि भँसिआएल,
फेंकथि बड़का - बड़का । ।
 आइ बुझै छी मैञा - बाबा,
कहए छलाह की तहिया ।
 अप्रीलक बादो कँपैत अछि,
धरती जहिया - जहिया । ।
 बड़का भूकम्पक कारण जे,
उपजल छोटका भ्रंश ।
 से सभ गऽड़ धरए रहि-रहि कऽ,
खन - खन होइए कम्प । ।
 आइ महीना दिन बीतल अछि,
आयल मई पच्चीस ।
 एखनहु मन भयभीत । ।
 बीचमे सेहो बारह मई कऽ,
बड़का धरती - कम्प ।
 निन्न ने एखनो गाढ़ पहिल सनि,
काँपए मन हड़कम्प । ।
 कहुखन - कहुखन एना लगैए,
देह जेना डोलइए ।
 अकचकाइत चहुँदिशि तकैत छी,
कहाँ किछो डोलैए ? ?
 आस-पास किछु लोक कहल जे,
भ्रम ओहिना भेलौए ।
 तोरे सनक लगैए । ।
 किछु छल छोटका कम्पन ।
 चीज - बस्तु सभ थीर लगैए,
देह बुझैए कम्पन । ।
 26 MAY 2015 कऽ प्रकाशनार्थ "मैथिली दर्पण" केर सम्पादकीय कार्यालयकेँ प्रेषित । "मैथिली दर्पण" पत्रिकाक जून-सितम्बर 2015 संयुक्तांकमे पृष्ठ 52 पर प्रकाशित ।
 डॉ॰ शशिधर कुमर "विदेह",